Primarul Timișoarei, Nicolae Robu, afirmă că vrea să monteze indicatoare care să semnaleze prezența câinilor fără stăpân în zonele din municipiu considerate "periculoase" din acest punct de vedere, transmite corespondentul MEDIAFAX.

Primarul Timișoarei, Nicolae Robu, afirmă că vrea să monteze indicatoare care să semnaleze prezența câinilor fără stăpân în zonele din municipiu considerate „periculoase” din acest punct de vedere, transmite corespondentul MEDIAFAX.

Primarul Nicolae Robu a declarat, marți, într-o conferință de presă, că Primăria va pune indicatoare în mai multe zone din municipiu, considerate periculoase din cauza câinilor fără stăpân.

„Cineva mi-a făcut o sugestie, să punem niște indicatoare, să determinăm lumea să nu mai circule prin zonă. Vom pune indicatoare în zonele care ne sunt semnalate ca fiind periculoase. Dacă ați asistat vreodată la descinderile echipelor de hingheri, e greu de descins, pentru că oamenii de pază se opun, pentru că ei văd acei câini drept pază. Să și răspundă atunci. Cei ce sunt mușcați nu trebuie să se plângă de Primărie, să se plângă de acei oameni responsabili. De acolo (din spatele Gării de Nord – n.r.) au fost prinși circa 25 de câini, au fost ridicați, dar vin alții, pentru că au lăsat deschisă poarta și vin alții”, a declarat Nicolae Robu.

El nu a putut spune câte astfel de indicatoare vor fi instalate în oraș și nici cum vor arăta acestea.

„Câinii s-au grupat în haite, rar mai vezi prin oraș câini izolați. Sunt în haite, eu am văzut în miez de noapte, am văzut o haită de nouă câini, i-am numărat din mașină. Legea e lege, eu mai primesc pe Facebook sesizări și solicitări de la oameni, dar legea e lege. Să fie foarte limpede, cineva răspunde, din momentul în care legea intră în vigoare, administrația publică răspunde, dacă mai sunt găsiți câini pe stradă și dacă se consumă bani cu câinii în adăpost”, a spus Robu.

De la sfârșitul lunii decembrie, doi bărbați au ajuns la spital după ce au fost atacați de câini fără stăpân, în zona Gării de Nord din Timișoara.